b'\n_START_ARTICLE_\nJulius Mackerle\n_START_PARAGRAPH_\nJulius Mackerle (18. kes\xc3\xa4kuuta 1909 Jev\xc3\xad\xc4\x8dko, It\xc3\xa4valta-Unkari \xe2\x80\x93 11. syyskuuta 1988) oli t\xc5\xa1ekkoslovakialainen autoinsin\xc3\xb6\xc3\xb6ri ja keksij\xc3\xa4._NEWLINE_Mackerlen is\xc3\xa4 Julius oli tiilitehtailija Jev\xc3\xad\xc4\x8dkossa ja h\xc3\xa4nen veljens\xc3\xa4 Jaroslav Mackerle (1913\xe2\x80\x931964) oli arkkitehti, muotoilija ja harrastaja-arkeologi._NEWLINE_Julius Mackerle rakensi jo opiskeluaikanaan Brnon teknillisess\xc3\xa4 korkeakoulussa kaksipaikkaisen urheiluauton, jonka voimanl\xc3\xa4hteen\xc3\xa4 oli 1\xc2\xa0000-kuutioinen JAP-moottoripy\xc3\xb6r\xc3\xa4n moottori. Valmistuttuaan vuonna 1935 Mackerle p\xc3\xa4\xc3\xa4sii t\xc3\xb6ihin \xc5\xa0kodalle Plze\xc5\x88iin. Sielt\xc3\xa4 h\xc3\xa4n siirtyi saman yrityksen Prahan yksikk\xc3\xb6\xc3\xb6n.\n_START_SECTION_\nUra Tatralla\n_START_PARAGRAPH_\nVuonna 1948 Mackerle sai ty\xc3\xb6paikan Tatralla Kop\xc5\x99ivnicessa. H\xc3\xa4net nimitettiin tekniseksi johtajaksi vankilaan tuomitun Hans Ledwinkan seuraajaksi.\n_START_SECTION_\nTatra T928\n_START_PARAGRAPH_\nMackerle suunnitteli uuden moottorin Tatran kuorma-autoja varten. Ilmaj\xc3\xa4\xc3\xa4hdytteinen, 11\xc2\xa0762-kuutioinen V8-moottori oli mallinimelt\xc3\xa4\xc3\xa4n Tatra T928. Erikoisuutena moottorissa oli kampiakselin vierint\xc3\xa4laakerit. Sit\xc3\xa4 k\xc3\xa4ytettiin muun muassa Tatra T138- ja T148-malleissa. Alkusarjan moottorien suurin teho oli 132,5 kW ja v\xc3\xa4\xc3\xa4nt\xc3\xb6 720 Nm. My\xc3\xb6hemmin moottorin iskunpituutta kasvatettiin 10 mm. T\xc3\xa4m\xc3\xa4n avulla iskutilavuudeksi saatiin 12\xc2\xa0667 cm\xc2\xb3, tehoksi 148,6 kW ja v\xc3\xa4\xc3\xa4nt\xc3\xb6momentiksi 813 Nm._NEWLINE_Moottori T928 on edelleen tuotannossa. Vuosien varrella siihen on lis\xc3\xa4tty muun muassa turboahdin ja v\xc3\xa4lij\xc3\xa4\xc3\xa4hdytin. Mallin T3D-928-30 suurin teho on 325 kW ja v\xc3\xa4\xc3\xa4nt\xc3\xb6momentti 2\xc2\xa0100 Nm. Moottori on t\xc3\xa4ll\xc3\xa4 hetkell\xc3\xa4 ainoa ilmaj\xc3\xa4\xc3\xa4hdytteinen ja ainoa mekaanisella polttoaineenruiskutuksella varustettu moottori joka t\xc3\xa4ytt\xc3\xa4\xc3\xa4 Euro V -p\xc3\xa4\xc3\xa4st\xc3\xb6normit.\n_START_SECTION_\nEjektorij\xc3\xa4\xc3\xa4hdytysj\xc3\xa4rjestelm\xc3\xa4\n_START_PARAGRAPH_\nMackerle suunnitteli vuonna 1949 T607- ja T607-2 -kilpa-autoissa k\xc3\xa4ytettyyn Tatraplanin moottoriin ejektorij\xc3\xa4\xc3\xa4hdytysj\xc3\xa4rjestelm\xc3\xa4n. Moottorin j\xc3\xa4\xc3\xa4hdytys toimi pakokaasujen virtauksen avulla. Ratkaisun avulla moottorin tehoa saatiin kasvatettua, sill\xc3\xa4 erillisi\xc3\xa4 j\xc3\xa4\xc3\xa4hdytyspuhaltimia ei t\xc3\xa4ll\xc3\xb6in tarvittu. Haittapuolena oli autojen korviahuumaava melu, sill\xc3\xa4 rakenne teki \xc3\xa4\xc3\xa4nenvaimentimien k\xc3\xa4yt\xc3\xb6n mahdottomaksi.\n_START_SECTION_\nTatra T603\n_START_PARAGRAPH_\nVuosina 1948-49 Mackerle suunnitteli T603-moottorin yhteisty\xc3\xb6ss\xc3\xa4 Ji\xc5\x99\xc3\xad Klosin kanssa. Se oli alun perin tarkoitettu Tatran sotilasajoneuvoprojektin voimanl\xc3\xa4hteeksi. Moottori oli ilmaj\xc3\xa4\xc3\xa4hdytteinen V8 jossa oli puolipallon muotoiset palotilat. Nokka-akseli oli sijoitettu lohkoon ja se k\xc3\xa4ytti venttiileit\xc3\xa4 ty\xc3\xb6nt\xc3\xb6tankojen v\xc3\xa4lityksell\xc3\xa4. Palotiloissa imu- ja pakoventtiilit oli asetettu vastakkaisille puolille (niin sanottu Hemi). Suunnittelussa tavoitteena oli yksinkertaisuus, hyv\xc3\xa4 huollettavuus ja keveys. T\xc3\xa4ss\xc3\xa4 onnistuttiinkin ilmeisen hyvin, sill\xc3\xa4 moottori painoi vain 160 kg kaikkine apulaitteineen, mik\xc3\xa4 oli vain nelj\xc3\xa4 kiloa enemm\xc3\xa4n kuin Tatraplanin nelisylinterisen bokserimoottorin massa._NEWLINE_Sotilassovellus ei toteutunut, ja moottoria k\xc3\xa4ytettiin aluksi T607-kilpa-autoissa ejektorij\xc3\xa4\xc3\xa4hdytyksell\xc3\xa4 varustettuna. Moottoreita vaihdettiin my\xc3\xb6s tehdaskunnostettuihin T87-malleihin keveytens\xc3\xa4 ja paremman polttoainetaloutensa takia. Malli otettiin sarjavalmistukseen 1955 kun se tuli Tatran samannimisen henkil\xc3\xb6automallin, T603:n voimanl\xc3\xa4hteeksi. Sit\xc3\xa4 k\xc3\xa4ytettiin my\xc3\xb6s T805-mallisessa kevyess\xc3\xa4 kuorma-autossa.\n_START_SECTION_\nTutkijanura\n_START_PARAGRAPH_\nVuonna 1958 Mackerle ty\xc3\xb6skenteli Autotekniikan Tutkimus- ja Kehitysinstituutissa (\xc3\x9astav pro v\xc3\xbdzkum motorov\xc3\xbdch vozidel) jossa h\xc3\xa4n suunnitteli Rotoped-tutkielma-auton. H\xc3\xa4n k\xc3\xa4vi luennoimassa Prahan, Brnon ja Bratislavan teknillisiss\xc3\xa4 korkeakouluissa._NEWLINE_Mackerle laati moottorinsuunnitteluun liittyv\xc3\xa4\xc3\xa4 kirjallisuutta ja kirjoitti lukuisia alan artikkeleja.'